Wiiki etandise olwaleero, yesembayo abayizi abali mu S.4 okutandiika ebibuuzo byabwe eby’akamalirizo.
Ekitongole ekivunanyizibwa ku kutegeka ebibuuzo eby’akamalirizo mu ggwanga ekya UNEB kitegezeza nti kyakusisinkana abantu abaweereddwa obuvunanyizibwa obw’okukuuma ebibuuzo bino n’ekigendererwa eky’okubalambika ku mateeka amaggya.
Ensisinkano zino ezigenda okubeera ki kitebe kya UNEB e Ntinda, zigenda kubeeramu abasirikale okuva mu bitongole ebikuuma ddembe abakola ne UNEB okukuuma n’okubunyisa ebibuuzo bino, ate n’abasomesa abasindikibwa mu masomero okubikuuma n’okubirondoola.
Jennifer Kalule Musamba omwogezi w’ekitongole kya UNEB mu ggwanga ategezeza nti bagenda kukuba ttooki mu ngeri ebibuuzo bino gy’ebigenda okukolebwamu, naddala mukaseera kano nga waliwo okubalukawo kw’endwadde ezenjawulo ng’atte omuwendo gw’abayizi abewandiisa okukola ebibuuzo gweyongedde.
Jenifer Kalule Musamba agambye nti enkiiko endala ez’okusisinkana abagenda okukuuma ebibuuzo zizze zikolebwa ku mitendera ezenjawulo, wabula kati bagala kukkaatiriza ebiri mu tteeka eppya erya UNEB erya UNEB ACT 2021, era nti ebibuuzo by’omwaka guno bitegekeddwa nga byesigama ku tteeka lino eppya.
Omwaka guno 2022 waliwo okulinnya mu muwendo gw’abayizi abewandiisa okukola ebibuuzo ebyakamalirizo n’ekitongole ekya UNEB ku mitendera essatu okuli P7, S4 ne S6.
Abayizi abaasembayo okwewandiisa okukola ebibuuzo bya UNEB mu 2020, wabula nebikokebwa mu 2021, baali 1,182,073 naye ku mulundi guno abewandiisizza okukola ebibuuzo omwaka guno bali 1,280,172 ekiraga waliwo okulinnya kwa bitundu 7.7%
Bisakiddwa: Mukasa Dodoviko
lug_Latn lug_Latn lug_Latn lug_Latn lug_Latn lug_Latn lug_Latn lug_Latn